প্রাণ প্রাচুর্যে ভরপুর এ মানুষটি অনেকটা নিভৃতেই কাজ করে যাচ্ছেন অসহায় দুস্থ নারীদের জন্য। দীর্ঘ ছয় বছর ধরে তিনি লবি রহমান কুকিং ফাউন্ডেশন নামে একটি প্রতিষ্ঠান পরিচালনা করছেন। যেখানে বছরে চারটি কোর্সে পাঁচজন করে মোট বিশজন মহিলাকে রান্নার প্রশিক্ষণ দেন এবং প্রশিক্ষণ শেষে তাদের হাতে কিছু পরিমাণ অর্থও তুলে দেন। প্রশিক্ষণের মাধ্যমে তাদের এমনভাবে তৈরি করা হয়, যাতে এখান থেকে বেরিয়ে গিয়ে তারা নিজেরাই বিভিন্ন অফিসে লাঞ্চবক্স দেওয়া ও টিফিন তৈরি করে অর্থ উপার্জন করতে পারে। তিনি বলেন, আমরা যে যে জায়গায় আছি সেখান থেকে যদি হাত বাড়িয়ে দেওয়া যায়, তাহলে হয়ত আমার পাশের লোকটিও হাসবে। তিনি এই প্রতিষ্ঠানটিকে আরো এগিয়ে নিয়ে যেতে চান। সামনে কাজ করতে চান এতিম শিশুদের নিয়ে। বিভিন্ন এতিখানার ছেলেমেয়েকে প্রশিক্ষণ দিয়ে চাকরির ব্যবস্থা করার ইচ্ছা রয়েছে তার।